title: 2018 m. gruodžio 18 d. Komisijos įgyvendinimo reglamentas (ES) 2018/2016, kuriuo leidžiama pateikti rinkai laibųjų pirštuočių (Digitaria exilis) kruopas kaip trečiosios šalies tradicinį maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Komisijos įgyvendinimo reglamentas (ES) 2017/2470 (Tekstas svarbus EEE.)

text:
19.12.2018

                  LT

                  Europos Sąjungos oficialusis leidinys

                  L 323/1

         KOMISIJOS ĮGYVENDINIMO REGLAMENTAS (ES) 2018/2016
         2018 m. gruodžio 18 d.
         kuriuo leidžiama pateikti rinkai laibųjų pirštuočių (Digitaria exilis) kruopas kaip trečiosios šalies tradicinį maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Komisijos įgyvendinimo reglamentas (ES) 2017/2470
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 15 straipsnio 4 dalį,
         kadangi:

                     (1)

                     Reglamente (ES) 2015/2283 nustatyta, kad Sąjungos rinkai galima pateikti tik leidžiamus naudoti ir į Sąjungos sąrašą įtrauktus naujus maisto produktus. Trečiosios šalies tradicinis maisto produktas – naujas maisto produktas, apibrėžtas Reglamento (ES) 2015/2283 3 straipsnyje;

                     (2)

                     pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (2), kuriuo nustatomas Sąjungos leidžiamų naudoti naujų maisto produktų sąrašas;

                     (3)

                     pagal Reglamento (ES) 2015/2283 15 straipsnio 4 dalį Komisija turi priimti sprendimą, kuriuo leidžiama pateikti Sąjungos rinkai trečiosios šalies tradicinį maisto produktą;

                     (4)

                     2018 m. sausio 23 d. bendrovė „Obà Food Srl.“ (toliau – pareiškėjas) pateikė Komisijai pranešimą, kuriame nurodė ketinanti Sąjungos rinkai pateikti laibųjų pirštuočių (Digitaria exilis (Kippist) Stapf) (toliau – pirštuotės) kruopas kaip trečiosios šalies tradicinį maisto produktą, kaip apibrėžta Reglamento (ES) 2015/2283 14 straipsnyje. Savo prašyme pareiškėjas nurodo, kad laibųjų pirštuočių (Digitaria exilis (Kippist) Stapf) kruopos skirtos vartoti visiems vartotojams kaip tokios, kokios yra, arba kaip maisto sudedamoji dalis;

                     (5)

                     pareiškėjo pateikti dokumentais pagrįsti duomenys rodo, kad laibųjų pirštuočių (Digitaria exilis (Kippist) Stapf) kruopos ilgą laiką buvo saugiai naudojamos kaip maisto produktas Vakarų Afrikos šalyse, visų pirma Gvinėjoje, Nigerijoje ir Malyje;

                     (6)

                     2018 m. vasario 28 d. Komisija pagal Reglamento (ES) 2015/2283 15 straipsnio 1 dalį persiuntė galiojantį pranešimą valstybėms narėms ir Europos maisto saugos tarnybai (toliau – Tarnyba);

                     (7)

                     per Reglamento (ES) 2015/2283 15 straipsnio 2 dalyje nustatytą keturių mėnesių laikotarpį valstybės narės arba Tarnyba Komisijai nepateikė tinkamai pagrįstų prieštaravimų dėl laibųjų pirštuočių (Digitaria exilis (Kippist) Stapf) kruopų pateikimo Sąjungos rinkai saugos;

                     (8)

                     todėl Komisija turėtų leisti pateikti Sąjungos rinkai laibųjų pirštuočių (Digitaria exilis (Kippist) Stapf) kruopas ir atnaujinti Sąjungos naujų maisto produktų sąrašą;

                     (9)

                     todėl Įgyvendinimo reglamentas (ES) 2017/2470 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis

               1.   Laibųjų pirštuočių (Digitaria exilis (Kippist) Stapf) kruopos, kaip nurodyta šio reglamento priede, įtraukiamos į Sąjungos leidžiamų naudoti naujų maisto produktų sąrašą, nustatytą Įgyvendinimo reglamentu (ES) 2017/2470.

               2.   Į 1 dalyje nurodyto Sąjungos sąrašo įrašą turi būti įtrauktos šio reglamento priede nustatytos naudojimo sąlygos ir ženklinimo reikalavimai.

            2 straipsnis
            Įgyvendinimo reglamento (ES) 2017/2470 priedas iš dalies keičiamas pagal šio reglamento priedą.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 18 d.

                  Komisijos vardu

                  Pirmininkas

               Jean-Claude JUNCKER

            (1)  OL L 327, 2015 12 11, p. 1.

            (2)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

            PRIEDAS
            Įgyvendinimo reglamento (ES) 2017/2470 priedas iš dalies keičiamas taip:

                        1)

                        1 lentelėje („Leidžiami naudoti nauji maisto produktai“) abėcėlės tvarka įterpiamas šis įrašas:

                                    Leidžiami naudoti nauji maisto produktai

                                    Naujo maisto produkto naudojimo sąlygos

                                    Papildomi specialieji ženklinimo reikalavimai

                                    Kiti reikalavimai

                                    „Laibųjų pirštuočių (Digitaria exilis (Kippist) Stapf) kruopos
                                    (Trečiosios šalies tradicinis maisto produktas)

                                    Nenurodyta

                                    Maisto produktų, kurių sudėtyje yra naujo maisto produkto, etiketėje nurodomas naujo maisto produkto pavadinimas „pirštuočių (Digitaria exilis) kruopos““

                        2)

                        į 2 lentelę „Specifikacijos“ abėcėlės tvarka įterpiamas šis įrašas:

                                    Leidžiami naudoti nauji maisto produktai

                                    Specifikacija

                                    „Laibųjų pirštuočių (Digitaria exilis (Kippist) Stapf) (pirštuočių) kruopos
                                    (Trečiosios šalies tradicinis maisto produktas)

                                       Aprašymas/apibrėžtis

                                    Tradicinis maisto produktas – laibųjų pirštuočių (Digitaria exilis (Kippist) Stapf) kruopos (pašalinus sėlenas).
                                    Laibosios pirštuotės (Digitaria exilis(Kippist) Stapf)) yra metinis žolinis augalas, priklausantis Poaceae šeimai.

                                       Tipiškos pirštuočių kruopų maistinės sudedamosios dalys

                                    Angliavandeniai: 76,1 g/100 g pirštuočių
                                    Vanduo: 12,4 g/100 g pirštuočių
                                    Baltymai: 6,9 g/100 g pirštuočių
                                    Riebalai: 1,2 g/100 g pirštuočių
                                    Ląsteliena: 2,2 g/100 g pirštuočių
                                    Peleningumas: 1,2 g/100 g pirštuočių
                                    Fitato kiekis: ≤ 2,1 mg/g“


title: 2018 m. gruodžio 18 d. Komisijos įgyvendinimo reglamentas (ES) 2018/2018, kuriuo nustatomos konkrečios taisyklės dėl tvarkos, kurios turi būti laikomasi siekiant atlikti didelės rizikos augalų, augalinių produktų ar kitų objektų, apibrėžtų Europos Parlamento ir Tarybos reglamento (ES) 2016/2031 42 straipsnio 1 dalyje, rizikos vertinimą

text:
19.12.2018

                  LT

                  Europos Sąjungos oficialusis leidinys

                  L 323/7

         KOMISIJOS ĮGYVENDINIMO REGLAMENTAS (ES) 2018/2018
         2018 m. gruodžio 18 d.
         kuriuo nustatomos konkrečios taisyklės dėl tvarkos, kurios turi būti laikomasi siekiant atlikti didelės rizikos augalų, augalinių produktų ar kitų objektų, apibrėžtų Europos Parlamento ir Tarybos reglamento (ES) 2016/2031 42 straipsnio 1 dalyje, rizikos vertinimą
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 42 straipsnio 6 dalį,
         kadangi:

                     (1)

                     turėtų būti nustatytos taisyklės, skirtos užtikrinti, kad Reglamento (ES) 2016/2031 42 straipsnio 4 dalyje nurodytas rizikos vertinimas būtų atliekamas per pagrįstą laikotarpį, laiku tvarkant techninių dokumentų rinkinius;

                     (2)

                     kad būtų atliktas toks rizikos vertinimas, paraišką Komisijai turėtų pateikti tik trečiosios šalies nacionalinė augalų apsaugos organizacija pagal Tarptautinę augalų apsaugos konvenciją. Tai būtina siekiant užtikrinti, kad visi rizikos, susijusios su augalais, augaliniais produktais ar kitais objektais, kurie turi būti įvežami į Sąjungos teritoriją, vertinimo elementai būtų patvirtinti trečiosios šalies valdžios institucijos. To reikėtų siekiant užtikrinti rizikos vertinimo, kuriuo grindžiamos priemonės pagal Reglamento (ES) 2016/2031 42 straipsnio 4 dalį, patikimumą ir pagrįstumą. Tos nuostatos turėtų būti taikomos nepažeidžiant Komisijos teisės teikti prašymus Europos maisto saugos tarnybai (EFSA) teikti mokslines nuomones pagal Europos Parlamento ir Tarybos reglamento (EB) Nr. 178/2002 (2) 29 straipsnį ir mokslinę arba techninę pagalbą pagal jo 31 straipsnį;

                     (3)

                     į techninių dokumentų rinkinį turėtų būti įtraukti duomenys apie prekes, kurios turi būti įvežamos į Sąjungos teritoriją, taip pat kenkėjų, kurie gali būti siejami su preke eksportuojančioje šalyje, identifikavimo duomenys, duomenys apie nacionalines fitosanitarines rizikos mažinimo priemones, tikrinimus, prekės apdorojimo ir perdirbimo būdus, taip pat fizinio asmens, atsakingo už ryšius su Komisija ir EFSA, kontaktiniai duomenys. Tokie duomenys yra būtini, siekiant atlikti prekių rizikos vertinimą ir identifikuoti kenkėjų rūšis, dėl kurių gali būti reikalaujama taikyti fitosanitarines rizikos mažinimo priemones;

                     (4)

                     siekiant suteikti EFSA visus rizikos vertinimui atlikti būtinus elementus, techninių dokumentų rinkinyje turėtų būti pateikta informacija, nurodyta EFSA dokumente pavadinimu „Informacija, reikalinga dokumentų rinkiniams, skirtiems didelės rizikos augalų, augalinių produktų ir kitų objektų importo poreikiui pagrįsti, kaip numatyta Reglamento (ES) 2016/2031 (3) 42 straipsnyje“;

                     (5)

                     tikslinga, kad Komisija, patvirtinusi techninių dokumentų rinkinio gavimą, išnagrinėtų, ar jame pateikta reikalinga informacija, ir prireikus galėtų prašyti papildomos informacijos arba paaiškinimų, kad būtų užtikrinta, jog paraiškoje yra visi rizikos vertinimui reikalingi ir tinkami elementai;

                     (6)

                     siekiant užtikrinti skaidrų, veiksmingą ir laiku atliekamą rizikos vertinimo procesą, turėtų būti nustatytos taisyklės, susijusios su EFSA atliekamu rizikos vertinimu, jos ryšiais su pareiškėju ir to vertinimo paskelbimu;

                     (7)

                     kad tam tikros informacijos atskleidimas nepakenktų tam tikrų trečiųjų šalių konkurencinei padėčiai, atitinkamai turėtų būti taikomos Reglamento (EB) Nr. 178/2002 nuostatos dėl konfidencialumo;

                     (8)

                     dėl teisinio tikrumo šis reglamentas turėtų būti taikomas nuo tos pačios datos kaip Reglamentas (ES) 2016/2031;

                     (9)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dalykas ir taikymo sritis
            Šiuo reglamentu nustatoma rizikos vertinimo tvarka, numatyta Reglamento (ES) 2016/2031 42 straipsnio 4 dalyje, siekiant užtikrinti, kad toks vertinimas būtų atliekamas per pagrįstą laikotarpį ir remiantis importo poreikiu, pateikiant išsamų techninių dokumentų rinkinį ir laikantis nustatytos tvarkos.

            2 straipsnis
            Techninių dokumentų rinkinių teikimas
            Techninių dokumentų rinkinius, skirtus Reglamento (ES) 2016/2031 42 straipsnio 4 dalyje nurodytam rizikos vertinimui atlikti, Komisijai gali pateikti tik trečiosios šalies nacionalinė augalų apsaugos organizacija.
            Su techninių dokumentų rinkiniu pateikiama informacija apie tai, kad yra importo poreikis, kaip apibrėžta Reglamento (ES) 2016/2031 42 straipsnio 5 dalyje.

            3 straipsnis
            Techninių dokumentų rinkinio turinys
            Techninių dokumentų rinkinyje apie kiekvieną augalą, augalinį produktą ar kitus objektus pateikiama tokia informacija:

                        a)

                        informacija apie prekę, taip pat apie jos apdorojimą ir perdirbimą;

                        b)

                        informacija apie kenkėjų, kurie gali būti siejami su preke eksportuojančiojoje šalyje, identifikavimą;

                        c)

                        informacija apie fitosanitarines rizikos mažinimo priemones ir patikrinimus;

                        d)

                        trečiosios šalies nacionalinės augalų apsaugos organizacijos ryšių su Komisija ir Europos maisto saugos tarnyba palaikymo skyriaus kontaktiniai duomenys.

                  Techninių dokumentų rinkinyje taip pat pateikiami visi elementai, nurodyti EFSA dokumente „Informacija, reikalinga dokumentų rinkiniams, skirtiems didelės rizikos augalų, augalinių produktų ir kitų objektų importo poreikiui pagrįsti, kaip numatyta Reglamento (ES) 2016/2031 42 straipsnyje“.
            Pareiškėjas gali nurodyti informaciją, kurią atskleidus galėtų būti pakenkta tam tikros trečiosios šalies konkurencinei padėčiai, ir kuri pagal šio reglamento 6 straipsnį turėtų būti laikoma konfidencialia. Tokiais atvejais pateikiamas patikrinamas pagrindimas.
            Dokumentų rinkinys pateikiamas viena iš oficialiųjų Sąjungos kalbų.

            4 straipsnis
            Komisijos gauto techninių dokumentų rinkinio nagrinėjimas
            Komisija patvirtina, kad gavo techninių dokumentų rinkinį.
            Ji išnagrinėja, ar techninių dokumentų rinkinyje pateikiama 3 straipsnio pirmos pastraipos a – d punktuose nurodyta informacija, ir gali paprašyti pareiškėjo pateikti papildomos informacijos ar paaiškinimų, kaip reikalaujama pagal techninių dokumentų rinkinio turinį ir objektą.
            Jei Komisija padaro išvadą, kad tie reikalavimai yra įvykdyti, ji techninių dokumentų rinkinį perduoda EFSA ir atitinkamai informuoja valstybes nares.

            5 straipsnis
            Rizikos vertinimo atlikimas ir užbaigimas
            EFSA patikrina, ar techninių dokumentų rinkinys atitinka 3 straipsnio antroje pastraipoje nurodytą dokumentą, ir gali paprašyti pareiškėjo pateikti papildomos informacijos ar paaiškinimų, kaip reikalaujama pagal techninių dokumentų rinkinio turinį ir objektą.
            Atlikusi minėtą patikrą, EFSA pradeda rizikos vertinimą.
            Atlikdama rizikos vertinimą, EFSA gali tiesiogiai susisiekti su pareiškėju ir paprašyti papildomos informacijos ar paaiškinimų.
            EFSA informuoja Komisiją apie bet kokius ryšius su pareiškėju.
            EFSA užbaigia rizikos vertinimą per pagrįstą laikotarpį ir pateikia jį Komisijai. EFSA paskelbia rizikos vertinimą EFSA leidinyje.
            Remdamasi tuo rizikos vertinimu, Komisija prireikus pagal Reglamento (ES) 2016/2031 42 straipsnio 4 dalį pakeičia didelės rizikos augalų, augalinių produktų ar kitų objektų, nurodytų to reglamento 42 straipsnio 3 dalyje, sąrašą.

            6 straipsnis
            Konfidencialumas
            Šiame reglamente atitinkamai taikomos Reglamento (EB) Nr. 178/2002 39 straipsnio nuostatos dėl pareiškėjo pateiktos informacijos konfidencialumo.

            7 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. gruodžio 14 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 18 d.

                  Komisijos vardu

                  Pirmininkas

               Jean-Claude JUNCKER

            (1)  OL L 317, 2016 11 23, p. 4.

            (2)  OL L 31, 2002 2 1, p. 1.

            (3)  Europos maisto saugos tarnyba (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G ir Gardi C, 2018 m. „Information required for dossiers to support demands for import of high risk plants, plant products and other objects as foreseen in Article 42 of Regulation (ES) 2016/2031“. EFSA supporting publication 2018:EN-1492, 22pp. doi:10.2903/sp.efsa.2018.1492


title: 2018 m. gruodžio 18 d. Komisijos įgyvendinimo reglamentas (ES) 2018/2019, kuriuo nustatomas laikinasis didelės rizikos augalų, augalinių produktų arba kitų objektų, apibrėžtų Reglamento (ES) 2016/2031 42 straipsnyje, sąrašas ir augalų, kuriuos įvežant į Sąjungą nereikalaujama fitosanitarinių sertifikatų, kaip nustatyta to reglamento 73 straipsnyje, sąrašas

text:
19.12.2018

                  LT

                  Europos Sąjungos oficialusis leidinys

                  L 323/10

         KOMISIJOS ĮGYVENDINIMO REGLAMENTAS (ES) 2018/2019
         2018 m. gruodžio 18 d.
         kuriuo nustatomas laikinasis didelės rizikos augalų, augalinių produktų arba kitų objektų, apibrėžtų Reglamento (ES) 2016/2031 42 straipsnyje, sąrašas ir augalų, kuriuos įvežant į Sąjungą nereikalaujama fitosanitarinių sertifikatų, kaip nustatyta to reglamento 73 straipsnyje, sąrašas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 42 straipsnio 3 dalį ir 73 straipsnį,
         kadangi:

                     (1)

                     pagal Reglamento (ES) 2016/2031 42 straipsnio 3 dalį Komisija, remdamasi išankstiniu vertinimu, turi priimti įgyvendinimo aktus, kuriuose laikinai išvardijami didelės rizikos augalai, augaliniai produktai arba kiti objektai, kurie Sąjungos teritorijai kelia kenkėjo nepriimtino lygio riziką;

                     (2)

                     nuo Reglamento (ES) 2016/2031 priėmimo buvo atlikti keli preliminarūs vertinimai, susiję su tuo, ar trečiųjų šalių kilmės augalai ir augaliniai produktai Sąjungos teritorijai kelia kenkėjo nepriimtino lygio riziką. Šiuose vertinimuose padaryta išvada, kad tam tikri augalai ir augaliniai produktai atitinka vieną ar daugiau to reglamento III priede nustatytų kriterijų, todėl jie gali būti priskiriami prie „didelės rizikos augalų“ arba „didelės rizikos augalinių produktų“, apibrėžtų to reglamento 42 straipsnyje. Tuose pačiuose preliminariuose rizikos vertinimuose taip pat padaryta išvada, kad šių „didelės rizikos augalų“ sėkloms ir in vitro medžiagai šis reglamentas neturėtų būti taikomas, nes kenkėjo rizikos lygis yra priimtinas. Be to, natūraliems arba dirbtiniu būdu išvestiems žemaūgiams sumedėjusiems augalams, skirtiems sodinti, šis reglamentas taip pat neturėtų būti taikomas, nes jų importui taikomi specialūs reikalavimai pagal Tarybos direktyvą 2000/29/EB (2), kuriais kenkėjo rizika sumažinama iki priimtino lygio, o nuo 2019 m. gruodžio 14 d. taip pat bus taikomi specialūs Reglamento (ES) 2016/2031 41 straipsnio reikalavimai;

                     (3)

                     žinoma, kad Acacia Mill., Acer L., Albizia Durazz., Alnus Mill., Annona L., Bauhinia L., Berberis L., Betula L., Caesalpinia L., Cassia L., Castanea Mill., Cornus L., Corylus L., Crataegus L., Diospyros L., Fagus L., Ficus carica L., Fraxinus L., Hamamelis L., Jasminum L., Juglans L., Ligustrum L., Lonicera L., Malus Mill., Nerium L., Persea Mill., Populus L., Prunus L., Quercus L., Robinia L., Salix L., Sorbus L., Taxus L., Tilia L., Ulmus L. sodinti skirti augalai, išskyrus sėklas, in-vitro medžiagą ir natūralius arba dirbtiniu būdu išvestus žemaūgius sumedėjusius augalus, skirtus sodinti, ir Ullucus tuberosus Loz. augalai yra šeimininkai, imlūs dažniausiai pasitaikantiems kenkėjams, kurie, kaip žinoma, daro didelį poveikį augalų rūšims, kurios Sąjungai yra labai svarbios ekonominiu, socialiniu arba aplinkos atžvilgiu. Taip pat yra žinoma, kad šie augalai paprastai būna kenkėjų šeimininkai, ir ant jų nematyti infekcijos požymių arba jie turi latentinį laikotarpį iki tų požymių pasirodymo. Dėl to sumažėja galimybė nustatyti tokių kenkėjų buvimą per patikras, atliekamas įvežant šiuos augalus į Sąjungos teritoriją. Be to, šie sodinti skirti augalai paprastai į Sąjungą įvežami kaip krūmai ar medžiai ir paprastai yra Sąjungos teritorijoje kaip krūmai ar medžiai. Atsižvelgiant į tai, esamos priemonės, kuriomis reglamentuojamas šio reglamento I priede išvardytų sodinti skirtų augalų ir trečiųjų šalių kilmės Ullucus tuberosus Loz. augalų įvežimas, nelaikomos pakankamomis, kad būtų užkirstas kelias kenkėjų patekimui. Todėl I priede išvardyti sodinti skirti augalai ir Ullucus tuberosus Loz. augalai turėtų būti išvardyti kaip didelės rizikos augalai, kaip apibrėžta Reglamento (ES) 2016/2031 42 straipsnio 1 dalyje, ir turėtų būti laikinai uždrausta juos įvežti į Sąjungos teritoriją;

                     (4)

                     žinoma, kad Momordica L. vaisiai yra kenkėjo Thrips palmi Karny, kuris, kaip žinia, gali daryti didelį poveikį augalų rūšims, kurios Sąjungos teritorijai yra labai svarbios ekonominiu, socialiniu arba aplinkos požiūriu, šeimininkai ir svarbus jo įvežimo ir įsitvirtinimo kelias. Tačiau šis kenkėjas aptinkamas ne visose trečiosiose šalyse ir ne visose trečiosios šalies, kurioje jis aptinkamas, zonose. Kai kurios trečiosios šalys taip pat taiko veiksmingas to kenkėjo rizikos mažinimo priemones. Atsižvelgiant į tai, Momordica L. vaisiai, kilę iš trečiųjų šalių arba jų dalių, kuriose tas kenkėjas aptiktas ir kuriose netaikomos veiksmingos to kenkėjo rizikos mažinimo priemonės, priskiriami prie didelės rizikos augalų, apibrėžtų Reglamento (ES) 2016/2031 42 straipsnio 1 dalyje, todėl šiuos augalus turėtų būti laikinai uždrausta įvežti į Sąjungą;

                     (5)

                     žinoma, kad Ulmus L. mediena yra kenkėjo Saperda tridentata Olivier šeimininkė ir svarbus jo įvežimo ir įsitvirtinimo kelias. Žinoma, kad kenkėjas turi didelį poveikį augalų rūšims, kurios Sąjungos teritorijai yra labai svarbios ekonominiu, socialiniu ar aplinkos požiūriu. Tačiau šis kenkėjas aptinkamas ne visose trečiosiose šalyse ir ne visose trečiosios šalies, kurioje jis aptinkamas, zonose. Atsižvelgiant į tai, trečiųjų šalių arba trečiųjų šalių zonų, kuriose aptinkamas Saperda tridentata Olivier, kilmės Ulmus L. mediena priskiriama prie didelės rizikos augalinių produktų, apibrėžtų Reglamento (ES) 2016/2031 42 straipsnio 1 dalyje. Todėl turėtų būti laikinai uždrausta įvežti šią medieną į Sąjungą;

                     (6)

                     3, 4 ir 5 konstatuojamosiose dalyse nurodyti augalai ir augaliniai produktai nėra įtraukti į sąrašą pagal Reglamento (ES) 2016/2031 40 straipsnį arba yra įtraukti tik dėl tam tikrų trečiųjų šalių. Be to, pagal atitinkamus preliminarius vertinimus jų atžvilgiu nėra taikoma pakankamai to reglamento 41 straipsnyje nurodytų reikalavimų, susijusių su visomis trečiosiomis šalimis, ir jiems netaikomos to reglamento 49 straipsnyje nustatytos laikinos priemonės;

                     (7)

                     dar neatliekamas išsamus 3, 4 ir 5 konstatuojamosiose dalyse nurodytų augalų ir augalinių produktų rizikos vertinimas, būtinas, kad būtų galima padaryti išvadą, ar jie kelia nepriimtiną riziką dėl tikimybės, kad jie yra Sąjungos karantininio kenkėjo šeimininkai arba ar tą riziką galima sumažinti iki priimtino lygio taikant tam tikras priemones. Jei nustatomas tų augalų ir augalinių produktų importo poreikis, turi būti atliekamas jų rizikos vertinimas, kuris bus atliekamas pagal įgyvendinimo aktą, kuris turi būti priimtas pagal Reglamento (ES) 2016/2031 42 straipsnio 6 dalį;

                     (8)

                     pagal Reglamento (ES) 2016/2031 73 straipsnį Komisija turi priimti įgyvendinimo aktus, kuriais nustatoma, kad augalams, išskyrus į 72 straipsnio 1 dalyje nurodytą sąrašą įtrauktus augalus, reikalingas fitosanitarinis sertifikatas, siekiant juos įvežti į Sąjungos teritoriją;

                     (9)

                     vis dėlto tais įgyvendinimo aktais turi būti nustatoma, kad fitosanitarinis sertifikatas nereikalingas tiems augalams, kurių vertinimas, pagrįstas įrodymais dėl kenkėjo rizikos ir su prekyba susijusia patirtimi, rodo, kad toks sertifikatas nėra reikalingas;

                     (10)

                     nuo to reglamento priėmimo buvo atlikti įvairūs vertinimai dėl kenkėjo rizikos ir patirties prekiaujant keliais trečiųjų šalių kilmės augalais, išskyrus sodinti skirtus augalus;

                     (11)

                     remiantis šiais vertinimais, Ananas comosus (L.) Merrill, Cocos nucifera L., Durio zibethinus Murray, Musa L. ir Phoenix dactylifera L. vaisiai nėra Sąjungos karantininių kenkėjų arba kenkėjų, kuriems taikomos pagal Reglamento (ES) 2016/2031 30 straipsnį patvirtintos priemonės, arba dažniausiai pasitaikančių kenkėjų, kurie gali daryti poveikį Sąjungoje auginamoms augalų rūšims, šeimininkai. Be to, nebuvo kenkėjų protrūkių, susijusių su šių vaisių įvežimu iš vienos ar daugiau trečiųjų šalių. Taip pat tuose vaisiuose juos įvežant į Sąjungos teritoriją nebuvo pakartotinai nustatyta Sąjungos karantininių kenkėjų arba kenkėjų, kuriems taikomos pagal to reglamento 30 straipsnį patvirtintos priemonės;

                     (12)

                     atsižvelgiant į tai, kad šie vaisiai atitinka visus Reglamento (ES) 2016/2031 VI priede nustatytus kriterijus, neturėtų būti reikalaujama pateikti fitosanitarinį sertifikatą, norint juos įvežti į Sąjungos teritoriją;

                     (13)

                     abu sąrašai, kurie turi būti sudaryti pagal Reglamento (ES) 2016/2031 42 straipsnio 3 dalį ir 73 straipsnį, yra susiję su importo taisyklėmis, pagrįstomis panašiais rizikos vertinimo kriterijais, kaip nustatytieji to reglamento III ir VI prieduose. Jais daugiausia dėmesio skiriama atitinkamų augalų ir augalinių produktų, o ne konkrečių kenkėjų keliamai rizikai. Jie buvo parengti taikant bendrą rizikos vertinimo metodiką ir yra atnaujinami taikant tą pačią metodiką, remiantis turimais techniniais ir moksliniais įrodymais. Todėl juos reikėtų įtraukti į vieną reglamentą;

                     (14)

                     kadangi Reglamentas (ES) 2016/2031 taikomas nuo 2019 m. gruodžio 14 d., siekiant užtikrinti, kad visos taisyklės, reglamentuojančios augalų, augalinių produktų ir kitų objektų įvežimą į Sąjungą, būtų taikomos nuosekliai, šis reglamentas turėtų būti taikomas nuo tos pačios dienos;

                     (15)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Didelės rizikos augalai, augaliniai produktai ir kiti objektai
            I priede išvardyti augalai, augaliniai produktai ir kiti objektai laikomi didelės rizikos augalais, augaliniais produktais ir kitais objektais, apibrėžtais Reglamento (ES) 2016/2031 42 straipsnio 1 dalyje, ir juos draudžiama įvežti į Sąjungos teritoriją, kol bus atliktas rizikos vertinimas.

            2 straipsnis
            Tam tikrų augalų įvežimo į Sąjungą fitosanitarinis sertifikatas
            Augalams, išskyrus į Reglamento (ES) 2016/2031 72 straipsnio 1 dalyje nurodytą sąrašą įtrauktus augalus, reikalingas fitosanitarinis sertifikatas, siekiant juos įvežti į Sąjungą.
            Tačiau šis reikalavimas netaikomas II priede išvardytiems vaisiams.

            3 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. gruodžio 14 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 18 d.

                  Komisijos vardu

                  Pirmininkas

               Jean-Claude JUNCKER

            (1)  OL L 317, 2016 11 23, p. 4.

            (2)  2000 m. gegužės 8 d. Tarybos direktyva 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (OL L 169, 2000 7 10, p. 1).

            I PRIEDAS

               Didelės rizikos augalų, augalinių produktų ir kitų objektų, apibrėžtų Reglamento (ES) 2016/2031 42 straipsnio 1 dalyje, sąrašas

                        1.

                        Visų trečiųjų šalių kilmės šių genčių arba rūšių sodinti skirti augalai, išskyrus sėklas, in vitro medžiagą ir sodinti skirtus natūralius arba dirbtiniu būdu išvestus žemaūgius sumedėjusius augalus:

                                    KN kodas

                                    Aprašymas

                                    ex 0602

                                       Acacia Mill.

                                    ex 0602

                                       Acer L.

                                    ex 0602

                                       Albizia Durazz.

                                    ex 0602

                                       Alnus Mill.

                                    ex 0602

                                       Annona L.

                                    ex 0602

                                       Bauhinia L.

                                    ex 0602

                                       Berberis L.

                                    ex 0602

                                       Betula L.

                                    ex 0602

                                       Caesalpinia L.

                                    ex 0602

                                       Cassia L.

                                    ex 0602

                                       Castanea Mill.

                                    ex 0602

                                       Cornus L.

                                    ex 0602

                                       Corylus L.

                                    ex 0602

                                       Crataegus L.

                                    ex 0602

                                       Diospyros L.

                                    ex 0602

                                       Fagus L.

                                    ex 0602

                                       Ficus carica L.

                                    ex 0602

                                       Fraxinus L.

                                    ex 0602

                                       Hamamelis L.

                                    ex 0602

                                       Jasminum L.

                                    ex 0602

                                       Juglans L.

                                    ex 0602

                                       Ligustrum L.

                                    ex 0602

                                       Lonicera L.

                                    ex 0602

                                       Malus Mill.

                                    ex 0602

                                       Nerium L.

                                    ex 0602

                                       Persea Mill.

                                    ex 0602

                                       Populus L.

                                    ex 0602

                                       Prunus L.

                                    ex 0602

                                       Quercus L.

                                    ex 0602

                                       Robinia L.

                                    ex 0602

                                       Salix L.

                                    ex 0602

                                       Sorbus L.

                                    ex 0602

                                       Taxus L.

                                    ex 0602

                                       Tilia L.

                                    ex 0602

                                       Ulmus L.

                        2.

                        Visų trečiųjų šalių kilmės Ullucus tuberosus augalai.

                                    KN kodas

                                    Aprašymas

                                    ex 0601 10 90
                                    ex 0601 20 90
                                    ex 0714 90 20

                                       Ullucus tuberosus Loz.

                        3.

                        Trečiųjų šalių arba trečiųjų šalių zonų, kuriose aptiktas Thrips palmi Karny ir kuriose netaikomos veiksmingos to kenkėjo rizikos mažinimo priemonės, kilmės Momordica L. vaisiai.

                                    KN kodas

                                    Aprašymas

                                    ex 0709 99 90

                                       Momordica L.

                        4.

                        Trečiųjų šalių arba trečiųjų šalių zonų, kuriose aptiktas Saperda tridentata Olivier, kilmės Ulmus L. mediena.

                                    KN kodas

                                    Aprašymas

                                    ex 4403 12 00
                                    ex 4401 22 00
                                    ex 4401 39 00
                                    ex 4403 99 00
                                    ex 4407 99

                                       Ulmus L.

            II PRIEDAS

               Vaisių, kuriuos įvežant į Sąjungą nereikalaujama fitosanitarinio sertifikato, kaip nustatyta Reglamento (ES) 2016/2031 73 straipsnyje, sąrašas

                        KN kodas

                        Aprašymas

                        ex 0804 30 00

                           Ananas comosus (L.) Merrill

                        ex 0801 12 00 , ex 0801 19 00

                           Cocos nucifera L.

                        ex 0810 60 00

                           Durio zibethinus Murray

                        ex 0803 10 10 , ex 0803 90 10

                           Musa L.

                        ex 0804 10 00

                           Phoenix dactylifera L.


title: 2018 m. gruodžio 21 d. Tarybos įgyvendinimo reglamentas (ES) 2018/2053, kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai

text:
21.12.2018

                  LT

                  Europos Sąjungos oficialusis leidinys

                  LI 327/1

         TARYBOS ĮGYVENDINIMO REGLAMENTAS (ES) 2018/2053
         2018 m. gruodžio 21 d.
         kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gegužės 2 d. Tarybos reglamentą (ES) Nr. 401/2013 dėl ribojamųjų priemonių Mianmarui / Birmai, kuriuo panaikinamas Reglamentas (EB) Nr. 194/2008 (1), ypač į jo 4i straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2013 m. gegužės 2 d. Taryba priėmė Reglamentą (ES) Nr. 401/2013;

                     (2)

                     2018 m. rugsėjo 17 d. nepriklausoma tarptautinė Jungtinių Tautų žmogaus teisių tarybos faktų nustatymo misija (FNM) paskelbė savo išsamią ataskaitą dėl Mianmaro, kurioje padarė išvadą, kad Kačinų, Rachinų ir Šanų valstijose visų pirma Mianmaro ginkluotosios pajėgos (Tatmadaw) ir sienos apsaugos policija įvykdė šiurkščius žmogaus teisių pažeidimus ir kad dauguma tų pažeidimų prilygo sunkiausiems nusikaltimams pagal tarptautinę teisę;

                     (3)

                     atsižvelgiant į FNM išvadas septyni asmenys turėtų būti įtraukti į Reglamento (ES) Nr. 401/2013 IV priede pateiktą asmenų subjektų ir organizacijų sąrašą, kuriems taikomos ribojamosios priemonės;

                     (4)

                     Reglamento (ES) Nr. 401/2013 IV priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 401/2013 IV priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 21 d.

                  Tarybos vardu

                  Pirmininkė

               J. BOGNER-STRAUSS

            (1)  OL L 121, 2013 5 3, p. 1.

            PRIEDAS
            Toliau išvardyti asmenys įtraukiami į Reglamento (ES) Nr. 401/2013 IV priede pateiktą asmenų, subjektų ir organizacijų sąrašą:

                           Vardas, pavardė

                           Identifikavimo informacija

                           Priežastys

                           Įtraukimo į sąrašą data

                           „8.

                           Ba Kyaw

                           Ba Kyaw yra Mianmaro ginkluotųjų pajėgų (Tatmadaw) 564-ojo lengvųjų pėstininkų bataliono štabo seržantas. 2017 m. antroje pusėje jis vykdė žiaurumus ir šiurkščius žmogaus teisių pažeidimus, įskaitant žmogžudystes, deportaciją ir kankinimus, prieš rohinjus Rachinų valstijoje. Visų pirma jis identifikuotas kaip vienas iš pagrindinių 2017 m. rugpjūčio 27 d. Maung Nu žudynių vykdytojų.

                           2018 12 21

                           9.

                           Tun Naing

                           Tun Naing yra sienos apsaugos policijos Taung Bazar bazės vadas. Jis, eidamas tas pareigas, yra atsakingas už žiaurumus ir šiurkščius žmogaus teisių pažeidimus, įskaitant laikymą prievarta, netinkamą elgesį ir kankinimus, kuriuos sienos apsaugos policija įvykdė prieš 2017 m. rugpjūčio 25 d., apytiksliai tą dieną ir vėliau.

                           2018 12 21

                           10.

                           Khin Hlaing

                           Gimimo data: 1968 m. gegužės 2 d.

                           Brigados generolas Khin Hlaing yra buvęs Mianmaro ginkluotųjų pajėgų (Tatmadaw) 99-osios lengvųjų pėstininkų divizijos vadas ir dabartinis šių pajėgų Šiaurės rytų karinės apygardos vadas. Kaip 99-osios lengvųjų pėstininkų divizijos vadas jis prižiūrėjo karines operacijas, vykdytas 2016 m. ir 2017 m. pradžioje Šanų valstijoje. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2016 m. antroje pusėje 99-oji lengvųjų pėstininkų divizija įvykdė prieš etninei mažumai priklausančius kaimų gyventojus Šanų valstijoje. Šie apima be teismo sprendimo vykdytas egzekucijas, laikymą prievarta ir kaimų naikinimą.

                           2018 12 21

                           11.

                           Aung Myo Thu

                           Majoras Aung Myo Thu yra Mianmaro ginkluotųjų pajėgų (Tatmadaw) 33-iosios lengvųjų pėstininkų divizijos lauko dalinio vadas. Kaip 33-osios lengvųjų pėstininkų divizijos lauko dalinio vadas jis prižiūrėjo karines operacijas, vykdytas 2017 m. Rachinų valstijoje. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 33-ioji lengvųjų pėstininkų divizija įvykdė prieš rohinjus Rachinų valstijoje. Šie apima be teismo sprendimo vykdytas egzekucijas, seksualinę prievartą ir laikymą prievarta.

                           2018 12 21

                           12.

                           Thant Zaw Win

                           Thant Zaw Win yra Mianmaro ginkluotųjų pajėgų (Tatmadaw) 564-ojo lengvųjų pėstininkų bataliono majoras. Jis, eidamas tas pareigas, prižiūrėjo Rachinų valstijoje vykdytas karines operacijas ir yra atsakingas už žiaurumus ir šiurkščius žmogaus teisių pažeidimus, kuriuos 564-asis lengvųjų pėstininkų batalionas įvykdė prieš rohinjus Rachinų valstijoje, visų pirma Maung Nu kaime ir jo apylinkėse 2017 m. rugpjūčio 27 d. Šie apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 12 21

                           13.

                           Kyaw Chay

                           Kyaw Chay yra sienos apsaugos policijos kapralas. Anksčiau jis buvo įsikūręs Zay Di Pyin ir laikotarpiu apie 2017 m. rugpjūčio 25 d., kai jo vadovaujamos sienos apsaugos policijos pajėgos įvykdė daug žmogaus teisių pažeidimų, buvo sienos apsaugos policijos bazės Zay Di Pyin vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu sienos apsaugos policija įvykdė prieš rohinjus Rachinų valstijoje. Jis taip pat dalyvavo vykdant šiurkščius žmogaus teisių pažeidimus. Šie pažeidimai apima netinkamą elgesį su sulaikytaisiais ir kankinimus.

                           2018 12 21

                           14.

                           Nyi Nyi Swe

                           Generolas majoras Nyi Nyi Swe yra buvęs Mianmaro ginkluotųjų pajėgų (Tatmadaw) Šiaurės karinės apygardos vadas. Jis, eidamas tas pareigas, yra atsakingas už žiaurumus ir šiurkščius žmogaus teisių pažeidimus, įskaitant netinkamą elgesį su civiliais gyventojais, kuriuos nuo 2016 m. gegužės mėn. iki 2018 m. balandžio mėn. (iki jo paskyrimo Pietvakarių karinės apygardos vadu) įvykdė Šiaurės karinė apygarda Jis taip pat yra atsakingas už trukdymą tuo laikotarpiu Kačinų valstijoje teikti humanitarinę pagalbą civiliams gyventojams, kuriems jos reikėjo, visų pirma maisto pervežimų blokavimą.

                           2018 12 21“.